**Likumprojekta „Grozījumi**[**Sauszemes transportlīdzekļu īpašnieku civiltiesiskās atbildības obligātās apdrošināšanas likumā**](https://likumi.lv/ta/id/87547-sauszemes-transportlidzeklu-ipasnieku-civiltiesiskas-atbildibas-obligatas-apdrosinasanas-likums)**” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir noteikt biedrībai „Latvijas Transportlīdzekļu apdrošinātāju birojs” (turpmāk - LTAB) deleģēto valsts pārvaldes uzdevumu pārraudzības kārtību, prasības personām, kuras ieņem amatus LTAB valdē, kā arī precizēt ceļu satiksmes negadījumā iesaistītā transportlīdzekļa vai tā atlieku evakuācijas izdevumu noteikšanas kārtību.  Projekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts (turpmāk - projekts) ir izstrādāts pēc Finanšu ministrijas iniciatīvas, papildus ņemot vērā Konkurences padomes priekšlikumus, kuri ietverti Konkurences padomes tīmekļvietnē 2019.gada maijā publicētajā Sauszemes transportlīdzekļu īpašnieku civiltiesiskās atbildības obligātās apdrošināšanas tirgus uzraudzības ziņojumā (tīmekļvietnes adrese: https://www.kp.gov.lv/tirgu-uzraudziba/tirgu-uzraudzibas-zinojumi). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Pašlaik Latvijas Sauszemes transportlīdzekļu īpašnieku civiltiesiskās atbildības obligātās apdrošināšanas likuma (turpmāk - OCTA likums) 28.pants nosaka, ka izdevumi sakarā ar transportlīdzekļa vai tā atlieku evakuāciju ir izdevumi par transportlīdzekļa vai tā atlieku evakuāciju no ceļu satiksmes negadījuma vietas līdz tā transportlīdzekļa īpašnieka vai tiesīgā lietotāja dzīvesvietai, kurš vadīja transportlīdzekli ceļu satiksmes negadījuma brīdī, vai līdz transportlīdzekļa remonta vietai Latvijas Republikas teritorijā. Ja sakarā ar izmeklēšanu kriminālprocesā vai citu iemeslu dēļ transportlīdzekli vai tā atliekas nepieciešams novietot stāvvietā, zaudējumos ieskaita arī izdevumus par transportlīdzekļa vai tā atlieku evakuāciju līdz attiecīgajai stāvvietai un maksu par stāvvietas pakalpojumiem.  Eiropas Parlamenta un Padomes 2009.gada 16.septembra Direktīvas Nr.2009/103/EK par civiltiesiskās atbildības apdrošināšanu saistībā ar mehānisko transportlīdzekļu izmantošanu un kontroli saistībā ar pienākumu apdrošināt šādu atbildību (turpmāk – Direktīva) 3.pants nosaka, ka katra dalībvalsts, ievērojot Direktīvas 5.pantu, veic visus vajadzīgos pasākumus, lai nodrošinātu to, ka civiltiesiskā atbildība par to transportlīdzekļu lietošanu, kas parasti atrodas tās teritorijā, ir apdrošināta. Katra dalībvalsts veic visus vajadzīgos pasākumus, lai nodrošinātu to, ka apdrošināšanas līgums attiecas arī uz jebkuriem zaudējumiem vai miesas bojājumiem, kas izraisīti citu dalībvalstu teritorijā, saskaņā ar šo valstu tiesību aktiem. Saskaņā ar Direktīvas 9.pantu katra dalībvalsts pieprasa, lai Direktīvas 3.pantā minētā apdrošināšana ir obligāta vismaz attiecībā uz šādām minimālām apdrošināšanas seguma summām (dalībvalstij ir tiesības noteikt arī lielākas summas):   1. ja nodarīti miesas bojājumi – EUR 1 000 000 katram cietušajam vai EUR 5 000 000 par prasījumu neatkarīgi no cietušo skaita; 2. ja nodarīti zaudējumi īpašumam – EUR 1 000 000 par prasījumu neatkarīgi no cietušo skaita.   Direktīvas normu transponēšana tika veikta OCTA likumā.  Izvērtējot Direktīvas 3.pantu kontekstā ar Direktīvas 9.pantu, ir jāsecina, ka visi vajadzīgie pasākumi, lai nodrošinātu to, ka civiltiesiskā atbildība par to transportlīdzekļu lietošanu, kas parasti atrodas tās teritorijā, ir apdrošināta, ietver arī pasākumus jebkuru zaudējumu segšanai, kuri radušies cietušajai personai, ja tās īpašums (transportlīdzeklis) negadījumā izraisīto bojājumu rezultātā ir jāevakuē uz cietušās personas mītnes vietu un ir pamatota nepieciešamība šo transportlīdzekli novietot stāvvietā arī citā dalībvalstī, ne tikai Latvijas Republikas teritorijā.  Līdz ar to OCTA likuma 28.panta redakcija var radīt neskaidrības tās piemērošanā atbilstoši Direktīvas 3.panta redakcijai un mērķim. Cietušajam, kura mītnes vieta atrodas citā dalībvalstī, ir jāsaņem atlīdzība par mantiskajiem zaudējumiem, kuri izpaužas kā pamatoti izdevumi par transportlīdzekļu evakuāciju uz mītnes vietu un transportlīdzekļu novietošanu stāvvietā arī citā dalībvalstī, ne tikai Latvijas Republikas teritorijā. Lai nodrošinātu Direktīvas 3.pantā noteiktā rezultāta sasniegšanu, projekts paredz izslēgt OCTA likuma 28.panta pirmajā teikumā vārdus “Latvijas Republikas teritorijā”.  OCTA likuma IV nodaļa „Pārvalde transportlīdzekļu īpašnieku civiltiesiskās atbildības obligātās apdrošināšanas jomā” nosaka LTAB tiesības un pienākumus, izpildot tam deleģētos uzdevumus. Pašlaik OCTA likumā nav iekļauta deleģēto uzdevumu pārraudzības kārtība, kā arī prasības personām, kuras ieņem amatus LTAB valdē, attiecībā uz šo personu kvalifikāciju un iespējama interešu konflikta novēršanu. Valsts pārvaldes iekārtas likuma 43.panta trešā daļa nosaka, ka uzraudzībai pār deleģētā valsts pārvaldes uzdevuma izpildi jābūt pilnīgai un efektīvai. Valsts pārvaldes iekārtas likuma 43.panta piektā daļa nosaka, ka pilnvarotā persona un iestāde, kuras padotībā ir pilnvarotā persona, ir atbildīga par deleģētā uzdevuma tiesisku un lietderīgu izpildi.  Līdz ar to pilnīgas un efektīvas LTAB deleģēto valsts pārvaldes uzdevumu pārraudzības nodrošināšanai ir nepieciešami attiecīgi grozījumi OCTA likumā.  2. Projekts paredz izteikt OCTA likuma 43.pantu jaunā redakcijā. Panta pirmajā daļā ir iekļauta norāde par LTAB deleģētajiem valsts pārvaldes uzdevumiem, kuri veicami sauszemes transportlīdzekļu īpašnieku civiltiesiskās atbildības obligātās apdrošināšanas sistēmas darbības nodrošināšanai.  OCTA likuma 43.panta trešā daļa paredz, ka LTAB ir pienākums statūtus un to grozījumus saskaņot ar Finanšu ministriju. Ievērojot to, ka statūti nosaka LTAB un tā biedru pienākumus un tiesības, ir svarīgi, lai tajos netiktu izdarīti tādi grozījumi, kuri varētu negatīvi ietekmēt LTAB deleģēto uzdevumu izpildi. Līdz ar to ir nepieciešama statūtu un to grozījumu saskaņošana ar Finanšu ministriju.  OCTA likuma 43.panta sestā daļa paredz, ka LTAB nevar nodot tam deleģēto uzdevumu veikšanu trešajām personām. LTAB ir tiesības izmantot trešo personu pakalpojumus, ja šāda pakalpojuma izmantošana neapdraud vai nekavē LTAB deleģēto uzdevumu izpildi. Šāda prasība ir iekļauta projektā ar mērķi nodrošināt, lai attiecīgos deleģētos uzdevumus veiktu tieši tā persona (proti, LTAB), kurai tie ir uzdoti.  OCTA likuma 43.panta septītā daļa paredz, ka LTAB nodrošina vienmērīgu un nepārtrauktu tam deleģēto uzdevumu izpildi. Šāda prasība projektā ir iekļauta ar mērķi raksturot LATB deleģēto uzdevumu izpildes novērtēšanas kritērijus. LTAB veic tam deleģētos valsts pārvaldes uzdevumus OCTA likumā noteiktajā kārtībā un bez nepamatotas kavēšanās.  OCTA likuma 43.panta astotā daļa paredz, ka LTAB nekavējoties rakstveidā informē Finanšu ministriju par visām situācijām, kurās ir vai var būt ievērojami apgrūtināti vai neiespējami veikt tam deleģētos uzdevumus. Šāda prasība projektā ir iekļauta ar mērķi savlaicīgi novērst iespējamas problēmas deleģēto uzdevumu kvalitatīvā izpildē un LTAB darbības nepārtrauktībā.  3. Saskaņā ar Direktīvu Latvijas Republikas kā Eiropas savienības dalībvalsts pienākums ir nodrošināt ceļu satiksmes negadījumos cietušo personu interešu aizsardzību, izveidojot sauszemes transportlīdzekļu īpašnieku civiltiesiskās atbildības obligātās apdrošināšanas sistēmu, kurā ietilpst kompensācijas iestādes, garantijas fonda un informācijas centra darbības nodrošināšana un citi saistīti pasākumi. Latvijas Republikas kā Zaļās kartes sistēmas dalībvalsts pienākums ir nodrošināt nacionālā Zaļās kartes biroja darbību, kura pienākums savukārt ir kompensēt zaudējumus, ko nodarījuši transportlīdzekļi ar Latvijas Republikas reģistrāciju ārvalstīs, un izmaksāt kompensāciju par zaudējumiem, ko nodarījuši transportlīdzekļi ar ārvalsts reģistrāciju Latvijas Republikā.  Ar Direktīvā minētās kompensācijas iestādes, garantijas fonda un informācijas centra darbības nodrošināšanu, kā arī ar Latvijas Republikas Zaļās kartes sistēmas biroja darbības nodrošināšanu saistītie valsts pārvaldes uzdevumi ir nodoti izpildei LTAB. Līdz ar to projekts paredz izteikt jaunā redakcijā OCTA likuma 44.panta otro daļu, tieši norādot uz LTAB deleģētajiem valsts pārvaldes uzdevumiem, lai nodrošinātu sauszemes transportlīdzekļu īpašnieku civiltiesiskās atbildības obligātās apdrošināšanas sistēmas darbību. Deleģētos uzdevumus LTAB izpilda, veicot OCTA likumā noteiktos pienākumus un realizējot likumā noteiktās tiesības.  Projekts paredz papildināt OCTA likuma 44.pantu ar 2.1 daļu, nosakot, ka LTAB lēmumus, kas saistīti ar šā likuma 44.panta otrās daļas 5., 6. un 7. punktā deleģētajiem valsts pārvaldes uzdevumiem, var apstrīdēt Finanšu ministrijā, bet Finanšu ministrijas lēmumus var pārsūdzēt tiesā Administratīvā procesa likumā noteiktajā kārtībā. Ievērojot tehnisko ekspertu sertifikācijas procesā pārbaudāmo zināšanu raksturu, LTAB lēmumus, kas saistīti ar šā likuma 44.panta otrās daļas 8.punktā deleģēto valsts pārvaldes uzdevumu, var pārsūdzēt tiesā Administratīvā procesa likumā noteiktajā kārtībā. Ņemot vērā OCTA likuma 39.panta sestajā daļā noteikto, strīdi, kas saistīti ar šā likuma 44.panta otrās daļas 1. un 2.punktā deleģēto valsts pārvaldes uzdevumu, izskatāmi tiesā Civilprocesa likumā noteiktajā kārtībā. OCTA likuma 44.panta otrās daļas 3.punkta deleģētais valsts pārvaldes uzdevums ir saistīts ar šā likuma 44.panta otrās daļas 1. un 2. punktu un pirms vēršanās ar prasību tiesā paredz pusēm iespēju strīdu atrisināt ārpustiesas procesā.  Projekts paredz papildināt OCTA likuma 44.pantu ar 2.2 daļu, nosakot, ka LTAB sniedz bez maksas tā rīcībā esošo informāciju izmeklēšanas iestādēm, prokuratūrai un tiesai to lietvedībā esošo materiālu pārbaudei, izmeklēšanai un iztiesāšanai.  Projekts paredz papildināt OCTA likuma 44.panta trešo daļu ar 3.punktu, paredzot, ka LTAB ir tiesības atbilstoši savai kompetencei izstrādāt un iesniegt Finanšu ministrijai priekšlikumus jautājumos, kas saistīti ar sauszemes transportlīdzekļu īpašnieku civiltiesiskās atbildības obligāto apdrošināšanu.  Projekts paredz papildināt OCTA likuma 44.pantu ar piekto, sesto un septīto daļu. Šo prasību iekļaušana projektā veido daļu no LTAB deleģēto valsts pārvaldes uzdevumu pārraudzības darbību kopuma, palīdz konstatēt iespējamos trūkumus OCTA sistēmas darbībā.  OCTA likuma 44.panta piektā daļa nosaka, ka LTAB reizi ceturksnī iesniedz Finanšu ministrijai informāciju par LTAB deleģēto uzdevumu izpildi.  OCTA likuma 44.panta sestā daļa nosaka, ka LTAB izstrādā un apstiprina sūdzību izskatīšanas un atzinumu sniegšanas kārtību, nodrošinot sūdzībā norādīto faktu pārbaudi un interešu konfliktu konstatēšanu un novēršanu, un ir atbildīgs par šīs kārtības ievērošanu. Rakstveida informācija par sūdzību izskatīšanas procesu un atzinumu sniegšanas kārtību ir brīvi pieejama LTAB tīmekļvietnē.  OCTA likuma 44.panta septītā daļa nosaka, ka LTAB regulāri analizē sūdzības un atzinumu pieprasījumus, izvērtē to iemeslus un cēloņus, kā arī informē Finanšu ministriju par izvērtējuma rezultātiem.  4. Projekts paredz papildināt OCTA likumu ar 44.1 pantu, tieši nosakot LTAB pārraudzības institūciju.  44.1 panta pirmā daļa nosaka, ka jautājumos, kas saistīti ar šajā likumā LTAB deleģētajiem valsts pārvaldes uzdevumiem, LTAB atrodas Finanšu ministrijas pārraudzībā. LTAB tiesību aktus, kas reglamentē šajā likumā LTAB deleģēto valsts pārvaldes uzdevumu izpildi, LTAB apstiprina pēc saskaņošanas ar Finanšu ministriju.  44.1 panta otrā daļa nosaka, ka Finanšu ministrijas pilnvarotais pārstāvis, kas īsteno LTAB pārraudzību, ir tiesīgs piedalīties LTAB kopsapulcēs un Garantijas fonda padomes sēdēs, kā arī iepazīties ar šo institūciju sēdēs pieņemtajiem lēmumiem. LTAB ir pienākums paziņot Finanšu ministrijai par kopsapulces un Garantijas fonda padomes sēdes sasaukšanu ne vēlāk kā trīs darba dienas pirms attiecīgās kopsapulces vai sēdes un rakstveidā informēt Finanšu ministriju par pieņemtajiem lēmumiem.  44.1 panta trešā daļa nosaka, ka Finanšu ministrijai ir tiesības pieprasīt no LTAB informāciju, kas nepieciešama pārraudzības nodrošināšanai.  5. Projekts paredz papildināt OCTA likuma 46.panta pirmo daļu ar otro teikumu, kurš nosaka, ka ar padomdevēja tiesībām kopsapulcē ir tiesīgs piedalīties Finanšu ministrijas pārstāvis un Patērētāju tiesību aizsardzības centra pārstāvis. Šāda prasība ir ietverta projektā, lai lēmumu pieņemšanas procesā sniegtu informāciju un padomu kopsapulcei jautājumos, kas saistīti ar cietušo personu interešu aizsardzības nodrošināšanu. Tāpat šī prasība palīdz novērst Konkurences padomes ziņojumā paustās bažas par cietušo personu interešu pilnvērtīgas aizsardzības nodrošināšanu un savlaicīgi identificēt problēmas un apstākļus, kas varētu kavēt cietušo personu interešu aizsardzības nodrošināšanu.  Projekts paredz izteikt OCTA likuma 46.panta otrās daļas 2.punktu jaunā redakcijā, nosakot, ka kopsapulcei ir tiesības pieņemt lēmumus sauszemes transportlīdzekļu īpašnieku civiltiesiskās atbildības obligātās apdrošināšanas īstenošanas jautājumos, ciktāl tie nav pretrunā ar šo likumu. Šādi grozījumi pantā ir nepieciešami, jo pašlaik spēkā esošā redakcija ir neprecīza, norādot uz kopsapulces tiesībām izdot apdrošinātājiem saistošus norādījumus. Precīzāk šajā gadījumā attiecīgajā pantā ir norādīts, ka kopsapulce kā LTAB lēmējinstitūcija pieņem tās biedriem saistošus lēmumus.  6. Projekts paredz izteikt OCTA likuma 47.pantu jaunā redakcijā.  OCTA likuma 47.panta otrā daļa nosaka, ka par LTAB valdes locekli var būt persona, kurai:   1. ir profesionālā kvalifikācija un pieredze, kas nepieciešama valdes loceklim noteiktās funkcijas veikšanai (zināšanām par apdrošināšanas nozari ir jābūt tādām, kuras nepieciešamas LTAB darbības raksturam un apjomam); 2. nav tādu apstākļu, kas nav savienojami ar LTAB valdes locekļa amata pienākumu veikšanu; 3. ir nevainojama reputācija; 4. nav atņemtas un nav bijušas atņemtas tiesības veikt komercdarbību.   OCTA likuma 47.panta trešā daļa nosaka, ka prasības valdes locekļa nevainojama reputācijas noteikšanai ir definētas šā likuma 471.pantā.  OCTA likuma 47.panta ceturtā daļa nosaka, ka pirms valdes loceklis sāk pildīt amata pienākumus, LTAB par to informē Finanšu ministriju. Šāda prasība ir iekļauta, lai savlaicīgi informētu Finanšu ministriju un tā varētu pārliecināties par valdes locekļa amata kandidāta atbilstību noteiktajām prasībām.  OCTA likuma 47.panta piektā daļa nosaka, LTAB pienākums ir pašam vai pēc Finanšu ministrijas ierosinājuma nekavējoties atsaukt no amata šā panta pirmajā daļā minēto personu (valdes locekli), ja tiek konstatēts, ka:   1. tā neatbilst amatam; 2. tās rīcība ir kaitējusi LTAB deleģēto uzdevumu izpildei vai radījusi situāciju, kas var apdraudēt LTAB deleģēto valsts pārvaldes uzdevumu izpildi; 3. tā neievēro tiesību aktus, kas nosaka LTAB darbības kārtību; 4. tā neatbilst šā panta otās daļas prasībām vai uz to ir attiecināmi 471.[panta](https://likumi.lv/ta/id/274969#p59) nosacījumi.   Šādu prasību iekļaušana projektā ir nepieciešama, lai nodrošinātu LTAB valdes darbības kvalitāti un atbilstību noteiktajām prasībām. Minēto prasību iekļaušana projektā veido arī daļu no LTAB deleģēto uzdevumu pārraudzības darbību kopuma.  Šādu prasību (tai skaitā, 471.panta prasību) izvirzīšana valdes locekļiem ir nepieciešama, lai pārliecinātos par valdes locekļu spējām rūpīgi, saimnieciski, efektīvi un kvalitatīvi veikt LTAB deleģēto uzdevumu izpildi, nodrošinot savā darbībā objektivitāti un interešu konflikta neesamību. Minētas prasības veicina OCTA sistēmas efektīvu darbību, cietušo personu interešu efektīvu aizsardzību un līdz ar to arī sabiedrības interešu aizsardzību kopumā.  7. Projekts paredz papildināt OCTA likumu ar 471.pantu, lai definētu prasības valdes locekļu nevainojamas reputācijas noteikšanai.OCTA likuma 471.panta pirmā daļa nosaka, ka par LTAB valdes locekli nevar būt persona:   1. kura ir notiesāta par tīša noziedzīga nodarījuma izdarīšanu; 2. kura ir notiesāta par tīša noziedzīga nodarījuma izdarīšanu, kaut arī atbrīvota no soda izciešanas sakarā ar noilgumu, apžēlošanu vai amnestiju; 3. pret kuru ierosinātais kriminālprocess par tīša noziedzīga nodarījuma izdarīšanu ir izbeigts sakarā ar noilgumu vai amnestiju; 4. kura saukta pie kriminālatbildības par tīša noziedzīga nodarījuma izdarīšanu, bet kriminālprocess pret to izbeigts uz nereabilitējoša pamata. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Tieslietu ministrija, Konkurences padome, Finanšu un kapitāla tirgus komisija (turpmāk - FKTK), LTAB. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektā paredzēto grozījumu mērķgrupa ir LTAB un apdrošinātāji, kuriem ir tiesības sniegt OCTA pakalpojumus Latvijā (t.i., apdrošināšanas akciju sabiedrība “BALTA”; AAS “BTA Baltic Insurance Company”; “Baltijas Apdrošināšanas Nams” apdrošināšanas akciju sabiedrība; ERGO Insurance SE Latvijas filiāle; Akcine draudimo bendrove “Gjensidige” Latvijas filiāle; If P & C Insurance AS Latvijas filiāle; Swedbank P & C Insurance AS Latvijas filiāle; “Compensa Vienna Insurance Group” ADB Latvijas filiāle), Projektā paredzēto grozījumu mērķgrupa ir arī apdrošināšanas ņēmēji un ceļu satiksmes negadījumos cietušās personas, jo projektā paredzētie grozījumi tieši norāda uz deleģēto uzdevumu esamību, kā arī uz sūdzību izskatīšanas kārtību, ļaujot minētajām personām efektīvāk aizstāvēt savas tiesības. |
| 2. | Tiesiskā regulējuma ietekme uz tautsaimniecību un administratīvo slogu | Projekts palielina LATB administratīvo slogu, t.i., noteiktos gadījumos LTAB būs pienākums sniegt un apstādāt noteiktu informāciju. Finanšu ministrijai kā atbildīgajai pārraudzības iestādei būs pienākums uzraudzīt, vai LTAB darbojas saskaņā ar šajā projektā noteiktajām prasībām.  Administratīvā sloga palielināšana ir nepieciešama Direktīvas prasību izpildei par ceļu satiksmes negadījumos cietušo personu aizsardzību, pilnveidojot LTAB deleģēto uzdevumu pārraudzību, kā arī Valsts pārvaldes iekārtas likumā noteikto prasību izpildei attiecībā uz valsts pārvaldes uzdevumu deleģēšanu un to izpildes uzraudzību. Projektā paredzētie grozījumi sūdzību izskatīšanas kārtībā uzlabos cietušo personu interešu un labklājības aizsardzību. Savukārt grozījumi, kuri paredz Finanšu ministrijas un Patērētāju tiesību aizsardzības centra līdzdalību LTAB pārvaldē veicina pilnvērtīgāku LTAB deleģēto uzdevumu uzraudzību un līdz ar to efektīvāku cietušo personu interešu aizsardzību. |
| 3. | Administratīvo izmaksu monetārs novērtējums | Prognozējams, ka kopējās administratīvās izmaksas, ko rada informācijas sniegšanas pienākumi saistībā ar LTAB deleģēto uzdevumu izpildi, pārvaldes institūciju darbību un tās lēmumu pieņemšanas procedūru, mērķgrupai nepārsniegs 2000 *euro* gadā.  Finanšu ministrijas administratīvās izmaksas saistībā ar projekta radītajām izmaksām par informācijas pieņemšanas, apstrādes vai uzglabāšanas pienākumiem ir plānots segt esošā budžeta ietvaros. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekta 1.pants ir saistīts ar Direktīvas normu interpretāciju Eiropas Savienības Tiesas lietā C-707/19 K.S.  Projekta 2. – 7.pants ir saistīts ar Direktīvas prasību izpildi, kas nosaka Latvijas Republikas kā Eiropas savienības dalībvalsts pienākumu nodrošināt ceļu satiksmes negadījumos cietušo personu interešu aizsardzību, izveidojot sauszemes transportlīdzekļu īpašnieku civiltiesiskās atbildības obligātās apdrošināšanas sistēmu. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projekta izstrādi Finanšu ministrijas tīmekļvietnes sadaļā “Sabiedrības līdzdalība” – “Tiesību aktu projekti” - “Finanšu tirgus politika” 2019.gada 26.augustā tika publicēta uzziņa, kurā norādīts projekta mērķis, izstrādes laiks, plānotā virzība un atbildīgā amatpersona. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē.  Jautājums par projekta izstrādi ir ticis izskatīts un konceptuāli atbalstīts 2020.gada 28.janvāra sanāksmē ar LTAB un FKTK.  Konkurences padome 2019.gada maijā publicētajā Sauszemes transportlīdzekļu īpašnieku civiltiesiskās atbildības obligātās apdrošināšanas tirgus uzraudzības ziņojumā norādīja uz nepieciešamību veikt grozījumus tiesiskajā regulējumā un 2019.gada 19.jūnija preses konferencē skaidroja uzraudzības laikā konstatētās problēmas un priekšlikumus šo problēmu risināšanai. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2019.gada 26.augustā tika publicēts Finanšu ministrijas tīmekļvietnē sadaļā “Tiesību aktu projekti” – “Finanšu tirgus politika”, adrese:  <https://www.fm.gov.lv/lv/sabiedribas_lidzdaliba/tiesibu_aktu_projekti/finansu_tirgus_politika#project589>  un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese:  <https://www.mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, Patērētāju tiesību aizsardzības centrs, LTAB.  Projekta izpildē iesaistītās institūcijas to realizēs esošā finansējuma ietvaros. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti.  Jaunas institūcijas nav nepieciešams izveidot, kā arī nav paredzēta esošo institūciju likvidācija vai reorganizācija.  Projekts tiks īstenots esošo cilvēkresursu ietvaros. |
| 3. | Cita informācija | Nav. |

Finanšu ministrs J.Reirs

I.Albova, 67083857

Inese.Albova@fm.gov.lv